Pociūnų aerodromas

Pociūnų aerodromas – skraidymo centras, įsikūręs Prienų rajone, Pociūnuose, Nemuno kilpų regioninio parko teritorijoje. Aerodromas įsikūręs Kauno apskrityje, nuo apskrities centro į pietryčius nutolęs 38 kilometrus. Aerodromas – valstybės nuosavybė, kurią pagal panaudos sutartį prižiūri Kauno parašiutininkų klubas. Skrydžiai Pociūnų aerodrome Pociūnų aerodromas – skraidymo centras, kuriame skrydžius vykdo Kauno parašiutininkų klubas, Kauno apskrities aviacijos sporto klubas, UAB „Termikas“, UAB „Sportinė aviacija ir Ko“, UAB „Nerka“, Kauno aeroklubas bei Lietuvos orlaivių savininkų ir pilotų asociacijos orlaiviai. Periodiškai skraidyti aerodrome gali pilotai, turintys rašytinį Kauno parašiutininkų klubo viršininko leidimą arba naudotojo sutartį. Aerodrome skraido nedideli orlaiviai – maksimali masė 6400 kilogramų. Vykdant skrydžius naudojamas radijo ryšio dažnis yra 119.000 MHz. Aerodrome yra modernus pakilimo – nusileidimo takas bei angaras, kuriame saugoma aviatechnika. Pociūnuose vykdomi: bandomieji sklandytuvų skrydžiai; sklandytuvų, kurie pakeliami orlaiviais bei autoišvilktuvais, skrydžiai; parašiutininkų šuoliai; akrobatinių orlaivių skrydžiai; mėgėjų pilotų skrydžiai; parasparnių skrydžiai, kurių pakilimui naudojamas autoišvilktuvas; mokomieji skrydžiai; oro balionų skrydžiai; Kauno parašiutininkų klubas Kauno parašiutininkų klubas – aerodrome įsikūręs klubas, kuris prižiūri Pociūnų aerodromą. Klubo viršininkas – Kęstutis Milušauskas. Klubas vykdo šuolius iki 4000 m aukščio. Organizuojami apmokymai, šuoliai mėgėjams, stovyklos. Tradiciškai liepos mėnesį klubas organizuoja antrą pagal dydį Baltijos valstybėse parašiutininkų fiestą „Pociūnai Boogie“. Tai profesionalių parašiutininkų šventė, kurios metu atliekama daugybė šuolių, vyksta filmavimai, peržiūros. Kauno apskrities aviacijos sklandymo klubas Kauno apskrities aviacijos sklandymo klubas – 1957 m. Pociūnų aerodrome įsikūręs klubas, Lietuvos sklandymo centras. Tai didžiausias sklandymo klubas Baltijos šalyse, kurio nariai užsiima sklandymu. Klubo direktorius daugkartinis Lietuvos čempionas, ilgametis Lietuvos sklandymo sporto federacijos rinktinės narys – Mindaugas Žaliukas. Nuo pat sportininkų įsikūrimo čia buvo organizuojami Lietuvos bei Tarybų Sąjungos sklandymo čempionatai. Klubas organizuoja įvairių klasių Lietuvos sklandymo čempionatus, turnyrą, tragiškai žuvusio sklandytojo Antano Ruko taurei laimėti. Pociūnų aerodrome taip pat vyksta Europos ir pasaulio sklandymo čempionatai: 2001 m. vyko Pasaulio moterų sklandymo čempionatas, 2004 m., 2007 m. 2009 m. 2011 m. 2014 m. 2016 m. ir 2022 – Europos vyrų sklandymo čempionatai. Kauno sklandymo klubo nariai naudojasi klubui priklausančia infrastruktūra (sklandytuvai, lėktuvai, lauko baseinas, ofisas ir kt.), svečiai gali išmėginti pramoginius skrydžius, o norintys išmokti skraidyti lėktuvais ar sklandytuvais gali tą padaryti veikiančioje akredituotoje mokykloje DTO.012. Vaikams nuo 10 iki 14 metų rengiamos vaikų sklandymo pamokos ir užsiėmimai. UAB „Sportinė aviacija“ Netoli aerodromo įsikūrusi UAB „Sportinė aviacija“ – 1969 m. įsteigta gamykla, kurioje šiuo metu projektuojami ir gaminami sklandytuvai (LAK–17, LAK-19, LAK-20). Tarybiniais metais tai buvo didžiausia sklandytuvų gamybos įmonė Tarybų Sąjungoje. Pastaraisiais metais didėjant konkurencijai įmonė gamina ne tik sklandytuvus, bet ir neaviacinius produktus: automobilių bagažines, reklaminius stendus, medžiotojų bokštelius, vėjo jėgainių mentes. Įmonė turi partnerių įvairiose Europos šalyse (Vokietija, Lenkija, Šveicarija, Vengrija, Italija), JAV, Japonijoje, Australijoje, Pietų Afrikoje. Įmonės generalinis direktorius – Viktoras Ramonas. Turizmas Pociūnų aerodrome taip pat įsikūręs aviaturizmo centras – su aviacija susijusių paslaugų kompleksas. Šalia aerodromo veikia viešbutis, kavinė „Debesota“, turistams siūlomos aktyvios aviaturizmo pramogos: skrydis lėktuvu ar sklandytuvu, šuolis parašiutu. Taip pat nuo 2001 m. aerodromo angare vyksta Pažaislio muzikos festivalio koncertai. 2008 m. surengtas elektroninės muzikos festivalis „Tundra“. 2012 m. liepą iš aerodromo pakilo lėktuvas su „Žaislinių meškiukų desantu“, kuris buvo išmestas Baltarusijoje ir sukėlė tarptautinį skandalą. Šaltiniai Kauno apskrities aviacijos sporto klubas UAB „Sportinė aviacija“ Kauno parašiutininkų klubas Pociūnų aviaturizmo centras[neveikianti nuoroda] Nuorodos Lietuvos aviacijos muziejus Prienų rajono savivaldybė Archyvuota kopija 2022-02-20 iš Wayback Machine projekto.